আজফার : নিম্নবর্গ শ্রেণীর যে জীবনবোধ, প্রকৃতির সঙ্গে তার যে সম্পর্ক, সাধারণ ইয়ের সঙ্গে তার যে সম্পর্ক, তার একটা ন্যাচারাল উইজডম থাকে। তো সেই উইজডমটা বিকশিত করার জন্য সেখান থেকে মেধাবী লোকরা বেরিয়ে আসতে পারে। যেমন, সাম্প্রতিককালে আমি আরেকজনের উদাহরণ দিতে পারি, তিনি হচ্ছেন আরজ আলী মাতুব্বর। আরজ আলী মাতুব্বরকে আমার রেনেসাঁস ম্যান মনে হয়। কিন্তু, আরজ আলী মাতুব্বর গ্রামের আমিন ছিলেন। লেখাপড়া নিজে নিজে করেছেন, প্রাতিষ্ঠানিক শিক্ষা ছিলো না। অথচ তাঁর যে সত্যের সন্ধানে এটা পড়ে দেখলাম অসাধারণ, একটা অসাধারণ কাজ। আমাদের বস্তুবাদেরও যে বিকাশ ঘটেনি সেই শূন্যতাকে তিনি দেখিয়ে দিয়েছেন। আমাদের এখানে যে ভাববাদ এবং সেন্টিমেন্টের যে প্যাচপেচানি, দীর্ঘ সময় মধ্যবিত্ত শ্রেণীর ভেতর দিয়ে আমরা যার চর্চা করেছি, সেখান থেকে অনেক দূরে তিনি। বিভিন্ন বিষয়ে তাঁর আগ্রহ। পেশায় একজন আমিন, কৃষকশ্রেণী থেকে আগত, কৃষকের সঙ্গে সারাজীবন মেলামেশা করেছেন। কিন্তু তাঁর যে উইজডম, তাঁর যে ইনসাইট এবং তাঁর যে আগ্রহের ক্ষেত্র–বিশাল, বিস্তৃত। তাঁর যে প্রভাব সে প্রভাবটা একটু একটু করে পড়তে শুরু করেছে, তরুণরা তাঁর ব্যাপারে আগ্রহী হচ্ছে।